# B. Osobitná časť

# K § 1 a 2 a k prílohe

Zrušuje sa aproximačné nariadenie vlády Slovenskej republiky č. 29/2011 Z. z., ktorým sa ustanovuje zoznam zamýšľaných použití krmív určených na osobitné nutričné účely a ktorým bola transponovaná smernica Komisie 2008/38/ES z 5. marca 2008, ktorou sa stanovuje zoznam zamýšľaných použití krmív určených na zvláštne nutričné účely u zvierat (kodifikované znenie) (ďalej len „smernica Komisie 2008/38/ES“).

Smernica Komisie 2008/38/ES bola zrušená a jej obsah nahradený nariadením Komisie (EÚ) 2020/354 zo 4. marca 2020, ktorým sa stanovuje zoznam zamýšľaných použití krmív určených na zvláštne nutričné účely a zrušuje smernica 2008/38/ES (ďalej len „nariadenie Komisie (EÚ) 2020/354). V odôvodnení k jej zrušeniu sa uvádza, že v záujme jasnosti a racionálnosti sa mala zrušiť a nahradiť nariadením bez prvkov, ktoré by si vyžadovali transpozíciu do vnútroštátneho práva členských štátov a aj vzhľadom na to, že posledné zmeny uvedenej smernice sa realizovali už prostredníctvom nariadení, pretože v takej podobe nebolo potrebné dotknuté ustanovenia transponovať do vnútroštátneho práva. V tejto súvislosti uvádzame, že v Slovenskej republike nebola podaná žiadosť týkajúca sa posúdenia zamýšľaného použitia začleneného do zrušenej smernice podľa prechodného ustanovenia čl. 2 nariadenie Komisie (EÚ) 2020/354.

Z dôvodu zrušenia smernice Komisie 2008/38/ES je nariadenie vlády Slovenskej republiky č. 29/2011 Z. z. obsolentné a je ho potrebné zrušiť.

**K § 3**

Dátum nadobudnutia účinnosti návrhu nariadenia vlády je určený s cieľom, aby bol čo najskôr zrušený nepotrebný právny predpis, a to z tohto dôvodu:

Uvádzanie krmiva na trh a jeho používanie je regulované nariadením Európskeho parlamentu a rady (ES) č. 767/2009 z 13. júla 2009 o uvádzaní krmív na trh a ich používaní a ktorým sa zrušujú smernica Rady 79/373/EHS, smernica Komisie 80/511/EHS, smernice Rady 82/471/EHS, 83/228/EHS, 93/74/EHS, 93/113/ES a 96/25/ES a rozhodnutie Komisie 2004/217/ES v platnom znení (ďalej len „nariadenie EP a R (ES) č. 767/2009“).

S krmivami určenými na zvláštne nutričné účely možno obchodovať, ak sa ich zamýšľané použitie uvádza na zozname zamýšľaných použití a ak vyhovujú základným nutričným charakteristikám pre príslušný zvláštny nutričný účel stanoveným v uvedenom zozname. Ide o podmienku podľa čl. 9 nariadenie EP a R (ES) č. 767/2009). Od 25. 12. 2020 sa na posudzovanie tejto podmienky uplatňujú pravidlá ustanovené v zozname zamýšľaných použití krmív určených na zvláštne nutričné účely podľa nariadenia Komisie (EÚ) 2020/354. Pravidlá zo zoznamu sú priamo uplatniteľné pravidlá, ktoré si nevyžadujú transpozíciu do vnútroštátneho práva. Pre uvádzanie týchto krmív na trh sa uplatňujú prechodné opatrenia ustanovené v čl. 2 a 3 nariadenia Komisie (EÚ) 2020/354.